BH พุ่งนิวไฮ หลังงบฯ Q2 แจ่ม กูรูมอง Q3 กำไรพีคสุดเหตุเข้าไฮซีซั่น
BH พุ่งนิวไฮ หลังงบฯ Q2 แจ่ม กูรูมอง Q3 กำไรพีคสุดเหตุเข้าไฮซีซั่น โดย ณ เวลา 14.39 น.อยู่ที่ 220 บาท บวก 12.00 บาท หรือ 5.77% มูลค่าการซื้อขาย 371.45 ล้านบาท
14 ส.ค. 2558

ผู้สื่อข่าวรายงานว่า ราคาหุ้น บริษัท โรงพยาบาลบำรุงราษฎร์  จำกัด (มหาชน) หรือ BH ณ เวลา 14.39 น.อยู่ที่ 220 บาท บวก 12.00 บาท หรือ 5.77% มูลค่าการซื้อขาย 371.45 ล้านบาท สูงสุดที่ 223 บาท ต่ำสุดที่ 211 บาท โดยเป็นการปรับตัวขึ้นนิวไฮตั้งแต่เข้าเทรด

บล.บัวหลวง ระบุในบทวิเคราะห์ (14 ส.ค.)ว่า BH รายงานกำไรหลักที่ 849 ล้านบาทในไตรมาส 2/58 เพิ่มขึ้น 35% จากปีก่อน พร้อมประกาศเงินสดปันผลต่อหุ้นระหว่างกาลอยู่ที่ 0.9 บาทสำหรับผลประกอบการครึ่งปีแรกปี 2558 ซึ่งหมายถึงอัตราผลตอบแทนเบื้องต้นประมาณ 0.4% เท่านั้น ขึ้นเครื่องหมาย XD คือวันที่ 25 ส.ค. และจ่ายเงินปันผลในวันที่ 9 ก.ย.
พร้อมคาดอัตราการเติบโตของผลประกอบการในไตรมาส 3/58 ยังคงดีต่อเนื่องจากรายได้ค่ารักษาพยาบาลที่สูงขึ้นและอัตรากำไรที่มากขึ้นจากผลของไฮซีซั่น
ขณะเดียวกันปรับเพิ่มประมาณการกำไรหลักขึ้น 10% สำหรับปี 2558 และ 9% สำหรับปี 2559 เพื่อสะท้อนผลประกอบการที่ดีเกินคาดในครึ่งปีแรกปี 2558 และจากการควบคุมค่าใช้จ่ายที่มีประสิทธิภาพมากขึ้น ทำให้คาดกำไรหลักเติบโต 32% ในปี 2558 และ 17% ในปี 2559 กำไรหลักครึ่งแรกปี 2558 คิดเป็น 51% ของที่ประมาณการ
 